
	PRANEŠIMAS SPAUDAI: Žemės savininkai jau gali sužinoti, kiek mokės žemės mokesčio 
	Pagrindiniai faktai:

· Žemės mokestį gyventojai ir įmonės už einamuosius metus šiemet turi sumokėti iki lapkričio 15 d. 
· Mokestį 2016 m. mokės 700 tūkst. žemės savininkų visoje Lietuvoje.   
· Į savivaldybių biudžetus 2016 m. bus sumokėta 29,7 mln. eurų žemės mokesčio. 
· Visą informaciją apie valdomus žemės sklypus, mokėtiną mokestį, kontaktus pasiteiravimui ir kt. jau galima rasti EDS ir „Mano VMI“; peržvelgti telefone pasinaudojant e. VMI programėle.  
· Birštone už žemę mokamas nuo 0,3 iki 1,2 proc. žemės mokestinės vertės tarifo mokestis.

Kauno apskrities valstybinė mokesčių inspekcija (toliau – Kauno) informuoja, kad nors žemės mokesčio deklaracijas mokėtojams VMI turi pateikti iki lapkričio 2 d., žemės savininkai VMI Elektroninio deklaravimo sistemoje (EDS) (http://deklaravimas.vmi.lt), taip pat „Mano VMI“ sistemoje jau gali susipažinti su deklaracijų duomenimis. Mokėtojams, kurie nėra EDS vartotojai, popierinės deklaracijos siunčiamos paštu.  Žemės mokesčio informaciją patogu peržvelgti ir naudojantis e. VMI programėle (skirta tiek „iOS“, tiek „Android“ sistemoms - www.vmi.lt/cms/mobiliosios-programeles). Žemės mokestį jos savininkai šiemet turi sumokėti iki lapkričio 15 dienos.
Kauno AVMI duomenimis, Birštone ir Prienuose yra apie 2,5 tūkst. žemės mokesčio mokėtojų. Skaičiuojama, kad į Birštono savivaldybės biudžetą 2016 m. bus sumokėta 38,6 tūkst. eurų žemės mokesčio: apie 38 tūkst. eurų sumokės gyventojai, 600 eurų - įmonės ir kt. juridiniai asmenys.  
 „2016 m. žemės mokestis tiek fiziniams, tiek juridiniams asmenims kinta ir šiemet, o tam įtakos, kaip ir ankstesniais metais, turi nuo 2013 m. taikomos naujos Žemės mokesčio įstatymo nuostatos. Žemės mokesčio dydis priklauso ir nuo savivaldybių tarybų patvirtintų žemės mokesčio tarifų ir lengvatų. Pavyzdžiui, Birštone gyventojai, priklausomai nuo žemės naudojimo paskirties, moka nuo 0,3 iki 1,2 procentų žemės mokestinės vertės tarifo mokestį”, – teigia Kauno AVMI viršininkė Judita Stankienė. 
2016 m. savivaldybių tarybų patvirtintus žemės mokesčio tarifus galima sužinoti VMI svetainėje http://www.vmi.lt/cms/zemes-mokestis2.
VMI atkreipia dėmesį, kad žemės mokesčio mokėtojui pateikiamoje deklaracijoje nurodytas mokesčių specialistas ir jo kontaktai. VMI atstovas, mokesčių mokėtojui pageidaujant, galės patarti, kaip sumokėti žemės mokestį naudojantis VMI e. paslaugomis. Žemės mokestį galima sumokėti ne tik bankuose (VMI atsiskaitomoji sąskaita atidaryta daugelyje šalies bankų), bet ir pašto skyriuose, „Perlo“ terminaluose, „Maxima“ kasose, spaudos kioskuose, kitose mokėjimus priimančiose įstaigose. VMI ragina žemės mokesčio mokėtojus laiku sumokėti mokestį, nes priešingu atveju automatiškai skaičiuojami delspinigiai, kurie šiuo metu - 0,03 procento už kiekvieną pradelstą dieną. 
Sužinoti, kokio dydžio žemės mokestį reikia mokėti už turimą žemę bei kitą rūpimą informaciją galima paskambinus VMI Mokesčių informacijos centro trumpuoju telefonu 1882, savarankiškai rasti VMI interneto svetainėje www.vmi.lt. Konsultacijas žemės mokesčio klausimais teikia ir specialistai, kurių kontaktai nurodyti Žemės mokesčio deklaracijoje. 

Išsamesnė informacija žiniasklaidai:

Ernesta Razbadauskienė
Kauno apskrities valstybinė mokesčių inspekcija 
tel.: +370 37 466 876; el. p. E.Razbadauskiene@vmi.lt 

	Duomenys kaupiami ir saugomi Juridinių asmenų registre

